CELEX: 62022CN0069
Language: el
Date: 2022-02-02 00:00:00
Title: Υπόθεση C-69/22: Προσφυγή της 2ας Φεβρουαρίου 2022 — Ευρωπαϊκή Επιτροπή κατά Ρουμανίας

25.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/17
            
         
      Προσφυγή της 2ας Φεβρουαρίου 2022 — Ευρωπαϊκή Επιτροπή κατά Ρουμανίας
      (Υπόθεση C-69/22)
      (2022/C 171/22)
      Γλώσσα διαδικασίας: ρουμανική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: M. Noll-Ehlers, M. Ioan)
      
         Καθής: Ρουμανία
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι η Ρουμανία, παραλείποντας να θεσπίσει και να υποβάλει στην Ευρωπαϊκή Επιτροπή εθνικό πρόγραμμα ελέγχου της ατμοσφαιρικής ρύπανσης, παρέβη τις υποχρεώσεις που υπέχει από το άρθρο 6, παράγραφος 1, και το άρθρο 10, παράγραφος 1, της οδηγίας (ΕΕ) 2016/2284 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, σχετικά με τη μείωση των εθνικών εκπομπών ορισμένων ατμοσφαιρικών ρύπων, την τροποποίηση της οδηγίας 2003/35/ΕΚ και την κατάργηση της οδηγίας 2001/81/ΕΚ (1)·
               
            
                  —
               
               
                  να καταδικάσει τη Ρουμανία στα δικαστικά έξοδα.
               
            
         Ισχυρισμοί και κύρια επιχειρήματα
      
      Η Επιτροπή υποστηρίζει ότι με την οδηγία 2016/2284 θεσπίστηκαν δεσμεύσεις μείωσης των εκπομπών που αφορούν πέντε ατμοσφαιρικούς ρύπους που έχουν εξαιρετικά σημαντικές επιπτώσεις, για την περίοδο μεταξύ 2020 και 2029 και από το 2030 και εφεξής. Προκειμένου να τηρηθούν αυτές οι δεσμεύσεις μείωσης των εκπομπών και να επιτευχθούν οι στόχοι της Ένωσης για την ποιότητα του ατμοσφαιρικού αέρα, το άρθρο 6, παράγραφος 1, της οδηγίας 2016/2284 επιβάλλει στα κράτη μέλη να θεσπίσουν εθνικό πρόγραμμα ελέγχου της ατμοσφαιρικής ρύπανσης (στο εξής: ΕΠΕΑΡ).
      Σύμφωνα με το άρθρο 10, παράγραφος 1, της οδηγίας 2016/2284, η Ρουμανία ήταν υποχρεωμένη να υποβάλει το ΕΠΕΑΡ στην Επιτροπή το αργότερο την 1η Απριλίου 2019 και οι σχεδιαζόμενες από τις ρουμανικές αρχές ενέργειες έπρεπε να είχαν κινηθεί πριν από την ημερομηνία αυτή.
      Κατά συνέπεια, η Επιτροπή υποστηρίζει ότι η Ρουμανία, παραλείποντας να θεσπίσει και να υποβάλει στην Επιτροπή το ΕΠΕΑΡ, έως την ημερομηνία άσκησης της παρούσας προσφυγής, παρέβη τις υποχρεώσεις που υπέχει από το άρθρο 6, παράγραφος 1, και το άρθρο 10, παράγραφος 1, της οδηγίας 2016/2284.
      
         (1)  ΕΕ 2016, L 344, σ. 1.